**טדי שגיא** (נולד ב-14 בנובמבר 1971) הוא איש עסקים ומיליארדר ישראלי, שבסיסו בדובאי, הפועל בתחומי ההיי-טק והנדל"ן. הוא המייסד של ענקית תוכנת ההימורים "פלייטק", שנמכרה תמורת כ-3.7 מיליארד דולר והמייסד של חברת הפינטק, "סייפצ'ארג'", שנמכרה תמורת כ-900 מיליון דולר. המייסד והבעלים של חברת הנדל"ן הבריטית, "לאב-טק", המנהלת נכסים בהיקף של כ-3.5 מיליארד דולר ובעל השליטה בחברת אבטחת הסייבר הבריטית "קייפ טכנולוגיות". טדי שגיא הוא אחד מהאנשים העשירים בישראל ואחד מהאנשים העשירים בעולם, הונו האישי מוערך על-פי המגזין האמריקאי, "פורבס", בכ-6.4 מיליארד דולר, נכון לשנת 2024.

ביוגרפיה
--------

טדי שגיא נולד בשנת 1971, וגדל בתל אביב. בן יחיד של עמי שגיא, איש עסקים בעל סוכנות נסיעות לשעבר, ואשתו ליזיקה קוסמטיקאית לשעבר. הוא גדל בשכונת למד בתל אביב. בצה"ל שירת כפקיד בתזמורת צה"ל.

בשנת 1994, עם היכנסו לשוק ההון כמשקיע פרטי בניירות ערך וכעוסק בייעוץ ובביצוע השקעות בניירות ערך עבור אחרים, היה מעורב ב"פרשת הדיסקונטאים" בה נעצרו עשרות סוחרי ניירות ערך. בעסקה שבה היה מעורב שגיא נקנו איגרות חוב בסך 20 מיליון שקל במכרז של בנק ישראל, וחמישה ימים לאחר מכן עלה ערכן ב-6%. העסקה עוררה חשד בשל היקפה הענק, וחודשיים אחר כך נחשפה פרשת הדיסקונטאים במלוא היקפה. שגיא הורשע בעסקת טיעון, לאחר שהודה בעבירות ניירות ערך, ונגזרו עליו תשעה חודשי מאסר בפועל, 15 חודשי מאסר על תנאי וקנס של 300 אלף ש"ח.

לאחר ששוחרר שגיא מן הכלא, החל תחילה לעסוק במסחר בירקות, אולם עד מהרה החל לשלוח ידו בעסקי נדל"ן, ביחד עם עופר הירשזון, בנו של שר האוצר לשעבר, אברהם הירשזון. בנוסף הקים חברה להפעלת שיחות ארוטיות בטלפון, ואחר כך נתבע על ידי שותפיו, על סך 5 מיליון דולר, בטענה שגנב רווחים מעסק.

בשנת 2006 הנפיק שגיא בבורסה של לונדון את חברת "פלייטק" בשווי של 960 מיליון דולר. ב-2008 הצטרף כשותף למיזם ההימורים הבריטי ויליאם היל. בנוסף, שגיא מחזיק בשני בתי מלון בגרמניה ואף היה מעורב בעבר בחיפושי גז ונפט.

ב-2006, זמן מה לאחר הנפקת פלייטק, הגיש נגדו איש העסקים קובי מימון תביעה בטענה כי שגיא השתלט על חברה שהקים, נישל אותו ממנה וגרף את המיליונים על חשבונו. בסופו של דבר הגיעו השניים לפשרה ומימון משך את התביעה.

בשנת 2009 רכש אזרחות קפריסאית במסגרת תוכנית "ויזת זהב".

ב-23 בדצמבר 2010 פורסם כי שגיא רכש את ביתו של זקי רכיב בהרצליה תמורת כ-146 מיליון ש"ח. הרכישה נחשבת לעסקת הנדל"ן היקרה בתולדות ישראל. בנוסף, לשגיא 2 דירות במגדלי אקירוב אותן רכש מאהוד ברק תמורת 26.5 מיליון שקלים ועוד 7 דירות בבעלות המשפחה טרם הרכישה מאהוד ברק. בנוסף, שגיא הבעלים של מיני פנטהאוז הממוקם בקומה ה-37 של מגדל מנהטן שבפארק צמרת בתל אביב, אותו רכש בתמורה לסכום של 2.8 מיליון דולר. ביולי 2011 רכש שגיא מטוס מנהלים מדגם 6000 Global, מתוצרת חברת בומברדיה איירוספייס. עלות הרכישה נאמדה ב-45 מיליון דולר.

ב-3 באוקטובר 2021, פורסם באמצעי התקשורת שבעת שהותו של שגיא בקפריסין, הוא שרד ניסיון התנקשות על ידי המאפיה הרוסית. דובר ראש ממשלת ישראל מתן סידי, טען "בשם גורמי הביטחון" שניסיון ההתנקשות, שלא כוון אל שגיא, תוכנן על ידי איראן, כדי לפגוע באנשי עסקים ישראלים. בדיווח מקפריסין נטען כי רשויות המדינה "לא מאמינות" כי איראן עמדה מאחורי ניסיון ההתנקשות.

פעילות עסקית
------------

שגיא מחזיק באישור של ה-FCA (הרשות להתנהלות פיננסית בבריטניה) וכן ברישיון סליקה מהבנק המרכזי של קפריסין, מה שמאפשר לחברות שבאחזקתו להרחיב את פעילותן בתחום הפיננסים.

שגיא שינה את מיקוד הפעילות העסקית, לאחר שפעילותו בתחום הגיימינג צומצמה, והוא נותר עם אחזקה מינורית של 6.6% ממניות חברת פלייטק, אותה ייסד, לעומת 81% בעת ההנפקה. בנובמבר 2018 מכר טדי שגיא את שארית מניותיו בחברה. שגיא מתמקד בהשקעות בתחום ההיי-טק, הפיננסים, הנדל"ן וחללי העבודה.

### נדל"ן

#### LabTech

טדי שגיא מחזיק בנכסי נדל"ן בלונדון באמצעות חברת LabTech, אשר מנהלת נכסים בשווי של כ-3.5 מיליארד דולר. באמצעות החברה הוא מחזיק בבעלות מלאה של הקמדן מרקט בלונדון שהוא שוק פופולרי אייקוני במרכז לונדון, הנחשב לאחת מחמש האטרקציות הפופולריות של תיירים בלונדון. ב-16 במרץ 2014 פורסם כי שגיא רכש מאנשי העסקים בבו (אליעזר) קובו וריצ'רד קרינג את שוק קמדן בסכום שנע בין 2.3 ל-2.6 מיליארד ש"ח והנפיק אותו בהנפקה הגדולה ביותר לשנת 2015 בבורסה בלונדון. ביולי 2017 השלים שגיא את מחיקת החברה מרקט טק שהחזיקה את השוק וכן מספר מבנים ומתחמים סמוכים, ממסחר בבורסה המרכזית של לונדון, לפי שווי של 1.1 מיליארד דולר.

בסוף 2016 רכש שגיא את מתחם הולבורן לינקס, הכולל 34 מבנים גדולים בשטח של 43 אלף מ"ר המשתרעים על 16 דונם במרכז לונדון. סכום הרכישה עמד על כ-300 מיליון ליש"ט. מאז רכש שגיא עוד שני מבנים באזור הולבורן בסכום של כ-60 מיליון ליש"ט.

#### בראק אן וי

ביוני 2017 רכש שגיא את השליטה (44%) בחברת בראק אן וי, הפועלת בגרמניה ביזום פרויקטים לבניה ומכירת דירות וכן בתחום הנדל"ן המניב, ונסחרת בבורסה בתל אביב תמורת כ-1.1 מיליארד ש"ח. כתשעה חודשים לאחר הרכישה, בפברואר 2018 מוכר טדי שגיא את השליטה בחברה בתמורה ל-1.4 מיליארד שקל ובפרמיה של 12.5% על מחיר המניה הנוכחי.

#### LABS

בחודש יולי 2017 נכנס שגיא לתחום חללי העבודה עם חברת LABS, אשר מפעילה מספר מתחמים בלונדון ומרכז ראשון בישראל בבניין עזריאלי בשרונה.

### היי טק

#### SafeCharge

שגיא הוא בעל השליטה (68%) ושותף מייסד בחברה.

SafeCharge נחשבת לאחת החברות המובילות במתן פתרונות טכנולוגיים של תשלומים מקוונים וניהול סיכונים. היא נסחרת בבורסת AIM בלונדון, לפי שווי של כ-530 מיליון דולר, מפעילה פלטפורמת תשלום עבור עסקים, עם קשרים ישירים לחברות אשראי מובילות, בהן Visa, MasterCard ומאפשרת למעלה מ-150 שיטות תשלום שונות.

ב-31 במרץ 2014 הנפיק שגיא את חברת הסליקה ב-Alternative Investment Market (שוק משנה של הבורסה לניירות ערך בלונדון המאפשר לחברות קטנות יותר להנפיק מניות עם מערכת רגולציה גמישה יותר). בהנפקה זו גייסה SafeCharge‏ 126 מיליון דולר אמריקני.

ב-22 במאי 2019 נמכרה חברת SafeCharge לחברת Nuvei הקנדית, שווי העסקה מוערך בכ-889 מיליון דולר. הרווח של טדי שגיא מהחברה מאז הקמתה מגיע לכ-2.5 מיליארד שקלים.

#### Kape Technologies plc

בסוף 2012 רכש שגיא את הסטרטאפ קרוסריידר תמורת 37 מיליון דולר. החברה הונפקה בשנת 2014 בבורסת AIM בלונדון לפי שווי של 250 מיליון דולר. בחודש יוני 2016, בעקבות מינויה של הנהלה חדשה לחברה, שונתה האסטרטגיה לסייבר סקיוריטי ומאז תחום פעילותה של החברה הוא בתחומי ההגנה על פרטיות דיגיטלית והגנה על נקודות קצה. בחודש מרץ 2018 שונה שמה של החברה ל-Kape Technologies plc כדי לציין את השלמת השינוי האסטרטגי שעברה החברה. בספטמבר 2021 החברה רכשה שליטה על חברת ExpressVPN.

#### Stucco Media

בשנת 2015 רכש שגיא את הסטרטאפ סטוקו מדיה תמורת 43 מיליון דולר. הרכישה בוצעה על ידי חברת מרקט טק, וכעת החברה נמצאת בבעלות מלאה של שגיא. סטוקו מדיה מפתחת טכנולוגיה לאתרי מסחר אלקטרוני.

#### Glispa

בשנת 2015 רכש שגיא את הסטרטאפ הגרמני גליספה, תמורת 32 מיליון יורו. גליספה מתמחה בשיווק דיגיטלי במובייל ובהפצת אפליקציות והיא משרתת למעלה ממיליארד משתמשים.

#### Mobfox

בנובמבר 2018 רכש שגיא את חברת הפרסום במובייל, Mobfox מחברת Matomy Media, תמורת כ-7.5 מיליון דולר.

#### Pay.com

בשנת 2021 הקים שגיא את חברת Pay.com המתמחה בשירותי סליקה למסחר מקוון.

חיים אישיים
-----------

שגיא חי רוב זמנו בדובאי, את שאר זמנו הוא מחלק בין ישראל, לונדון וקפריסין. בבעלותו אחוזות יוקרה רבות ברחבי העולם. שגיא בעל אזרחות ישראלית וקפריסאית.

שגיא ואביו, עמי שגיא, תרמו להקמת "מרכז שגיא לחקר האינטרנט" שבאוניברסיטת חיפה, הקרוי על שמם, וכן תרמו לבית הספר למדעי המחשב ומתמטיקה במכללה האקדמית נתניה, שאף הוא נושא את שמם.

אחיו למחצה, רונן שני, הורשע בשנות ה-80 ברצח יועץ ההשקעות יעקב אלטרוביץ', ובזמן מעצרו של שגיא כבר ריצה את עונש המאסר. אביו, עמי שגיא, הורשע בעבר במרמה.

שגיא נודע גם בזכות מערכת יחסים מתוקשרת שלו עם הדוגמנית בר רפאלי. ב-2005 נולדה בתו הבכורה, ממערכת יחסים עם לימור בהט, אמה של הדוגמנית קורל סימנוביץ'. בת זוגו היא הדוגמנית יעל נזרי, ולהם שישה ילדים.

בינואר 2022 התפרסם כי שגיא עזב את קפריסין ועבר עם משפחתו לדובאי שבאיחוד האמירויות הערביות.

קישורים חיצוניים
----------------

* עמיר קורץ, שוגר טדי: הכבוד של טדי שגיא, באתר כלכליסט, 17 באוגוסט 2009
* הדר קנה, בלעדי ל"כלכליסט": טדי שגיא בדרך חזרה לישראל, באתר כלכליסט, 18 בינואר 2010
* שי אספריל, פורקס טדי, באתר כלכליסט, 22 בדצמבר 2011
* טדי שגיא, באתר "פורבס ישראל", 2 באוגוסט 2012
* אתר למנויים בלבד שוקי שדה, הג'וקר // מפת הקשרים של טדי שגיא, באתר TheMarker‏, 26 בפברואר 2013
* עוז רוזנברג, ‏פרופיל כלכלי: הכירו את טדי שגיא, באתר ‏מאקו‏, 27 במרץ 2014
* ליאת בר סתו, ‏הטייקון של הדוגמניות, באתר ‏מאקו‏, 3 באפריל 2014
* אתר למנויים בלבד שוקי שדה, חגי עמית, שום דבר לא יעצור אותו | אגרסיבי, רעב, תחרותי ותמיד מחפש את העסקה הבאה, באתר TheMarker‏, 12 ביוני 2015
* גיל קריא, אחד מסמלי המהפכה הדיגיטלית מסביר: "העסקים המסורתיים לא נעלמים – הם עוברים טרנספורמציה", באתר "פורבס ישראל", 11 בספטמבר 2015
* דיאנה בחור ניר, טדי שגיא למגזין "כלכליסט": "זאת רק ההתחלה של העשייה שלי בלונדון", באתר כלכליסט, 20 ביולי 2016
* עומר כביר ורן אברמסון, טדי שגיא: "היזמים הישראלים יוצרים את הווייב הנכון וזה מורגש בעולם", באתר כלכליסט, 20 בנובמבר 2016
* Steve Bird, Exposed: The jailbird pornographer behind Britain's crack cocaine gambling machines, Daily Mail, 18-4-2014
* Lidia Dinkova, Katherine Kallergis, Inside an Israeli billionaire’s Miami gamble, The Real Deal, 2-12-2022

הערות שוליים
------------

1. ↑  תפ"ח 208/95 מדינת ישראל נגד טדי שגיא, ניתן ב-29.1.1996
2. ↑  שוקי שדה, "החבורה הזאת השתינה מהמקפצה", באתר הארץ, 15 בינואר 2009
3. ↑  יצחק דנון, ‏תביעה בסך 5 מיליון דולר נגד טדי שגיא: גנב רווחים מעסק למכירת שיחות ארוטיות בטלפון, באתר גלובס, 30 בנובמבר 2006
4. 1 2  ליאת בר סתו, ‏הטייקון של הדוגמניות, באתר ‏מאקו‏, 3 באפריל 2014
5. ↑  ש. פארלופי, ד.פג וס. אורפאנידס, "המיליארדרים המשקיעים בקפריסין בתמורה לדרכון אירופי" באתר הגארדיאן, 17 בספטמבר 2017
6. ↑  רון גרנות, טדי שגיא רכש את ביתו של זכי רכיב בהרצליה פיתוח בכ-145 מיליון שקל, באתר כלכליסט, 23 בדצמבר 2010
7. ↑  שי סלינס, כלכליסט, טדי שגיא הוא רוכש הדירה של ברק באקירוב, באתר ynet, 19 במרץ 2012
8. ↑  רנית נחום-הלוי, טדי שגיא מתחדש: פנטהאוז ב-2.8 מיליון דולר, באתר TheMarker‏, 7 בדצמבר 2009
9. ↑  אבשלום חלוץ, הישר מגרמניה: מטוס המנהלים החדש של טדי שגיא, באתר TheMarker‏, 3 ביולי 2011
10. ↑  ynet, המיליארדר טדי שגיא ניצל מניסיון התנקשות בקפריסין, באתר ynet, 4 באוקטובר 2021
11. ↑  טל לב רם, ‏ישראל מאשרת: "האירוע בקפריסין הנו טרור איראני, טדי שגיא לא היה היעד", באתר מעריב אונליין, 4 באוקטובר 2021
12. ↑  קפריסין: "לא מאמינים שאיראן מאחורי ניסיון החיסול נגד אנשי עסקים ישראלים", באתר ynet, 6 באוקטובר 2021
13. ↑  Playtech buys online finance co CFH for $120m - Globes English, Globes
14. ↑  שירות כלכליסט, טדי שגיא ימכור מניות פלייטק ב-400 מיליון דולר, באתר כלכליסט, 27 ביוני 2017
15. ↑  דרור רייך, סוף עידן: טדי שגיא מכר את כל מניותיו בפלייטק, באתר כלכליסט, 23 בנובמבר 2018
16. ↑  אתר למנויים בלבד מיכאל רוכוורגר, טדי שגיא רכש את "קמדן מרקט" בלונדון ביותר מ-2.6 מיליארד שקל, באתר TheMarker‏, 16 במרץ 2014
17. ↑  גולן חזני, טדי שגיא רוכש מתחם הקניות קמדן מרקט בלונדון ב-2.3 מיליארד שקל, באתר כלכליסט, 16 במרץ 2014
18. ↑  אתר למנויים בלבד עמרי זרחוביץ', טדי שגיא ישלם חצי מיליארד דולר - וימחק את מרקט טק מהמסחר בלונדון, באתר TheMarker‏, 22 באפריל 2017
19. ↑  טלי ציפורי, ‏טדי שגיא רוכש מרכז עסקים לונדוני נוסף ב-300 מיליון ליש"ט, באתר גלובס, 13 באוקטובר 2016
20. ↑  עומרי כהן, ‏טדי שגיא משנה את הרכב דירקטוריון בראק אן.וי, באתר גלובס, 18 ביולי 2017
21. ↑  אורן פרוינד, הסיבוב המהיר של טדי שגיא בבראק: מוכר את השליטה ברווח של 300 מיליון שקל, באתר כלכליסט, 17 בפברואר 2018
22. ↑  טדי שגיא נכנס לתחום חללי העבודה המשותפים; המתחם הראשון בישראל - במגדל עזריאלי בשרונה, באתר כלכליסט, 5 במרץ 2017
23. ↑  אתר למנויים בלבד ערן אזרן, SafeCharge מקבוצת טדי שגיא: הרווח הנקי המתואם עלה ב-122% ל-21.3 מ' ד', באתר TheMarker‏, 26 במרץ 2015
24. ↑  טלי ציפורי, ‏חברת הסליקה של טדי שגיא, SafeCharge, גייסה 126 מ' ד', באתר גלובס, 31 במרץ 2014
25. ↑  אור הירשאוגה, אקזיט ל-CrossRider: נמכרה למרקט של טדי שגיא תמורת 37 מ' ד', באתר TheMarker‏, 16 בדצמבר 2012(הקישור אינו פעיל, 5.10.2021)
26. ↑  אתר למנויים בלבד ענבל אורפז, טדי שגיא רוכש את הסטארט-אפ הישראלי סטוקו מדיה ב-43 מיליון דולר, באתר TheMarker‏, 7 במאי 2015
27. ↑  אבי שאולי, מרקט-טק של טדי שגיא רכשה את Glispa תמורת 32 מיליון אירו, באתר ביזפורטל‏, 23 במרץ 2015
28. ↑  מאיר אורבך, [ טדי שגיא הקים חברת פינטק בשם Pay.com
], באתר כלכליסט, 13 במרץ 2022
29. ↑  אופיר דור, ‏טדי שגיא הולך להתחרות בענקית סליקת התשלומים סטרייפ, באתר גלובס, 13 במרץ 2022
30. ↑  עמיר קורץ, שוגר טדי: הכבוד של טדי שגיא, באתר כלכליסט, 17 באוגוסט 2009
31. ↑  בשעה טובה: טדי שגיא אבא לשבעה! | TMI, באתר
32. ↑  גולן חזני, עוזב את קפריסין: טדי שגיא עובר לדובאי ובוחן רכישת וילת ענק בחוף, באתר כלכליסט, 9 בינואר 2022